Prečo som na svete rád/rada (1994 – 2012)
			        
Celoslovenský protidrogový výtvarný projekt s medzinárodnou účasťou 
 kľúčový projekt Ministerstva kultúry SR k prevencii drogových závislostí
 18. ročník 

Hlavný organizátor projektu:
Národné osvetové centrum 
v spolupráci s
KANCELÁRIOU NÁRODNEJ RADY SLOVENSKEJ REPUBLIKY
OBČIANSKYM ZDRUŽENÍM PREČO SOM NA SVETE RÁD/RADA
OBČIANSKYM ZDRUŽENÍM PRIMA

Projekt podporujú: 
MINISTERSTVO KULTÚRY SR (slovenská časť projektu) 
ÚRAD VLÁDY SLOVENSKEJ REPUBLIKY (slovenská časť projektu)
MINISTERSTVO ZAHRANIČNÝCH VECÍ SR (zahraničná časť projektu) 

Najvýznamnejšie ocenenia projektu:
Cena OSN (Viedeň, New York 1998), Cena predsedu Národnej rady SR, Cena podpredsedníčky vlády SR pre európsku integráciu, Cena podpredsedu vlády SR – predsedu Výboru ministrov pre drogové závislosti a kontrolu drog, Cena ministra kultúry SR, Cena ministra vnútra SR, Cena ministra zahraničných vecí, Cena riaditeľa Protidrogového fondu, Cena Protidrogového fondu – Protidrogový čin roka,
Cena riaditeľa Úradu boja proti organizovanej kriminalite Prezídia Policajného zboru
(2010). 

Nad projektom prevzali záštitu:
Sergei Ordzhonikidze  generálny riaditeľ Úradovne OSN v Ženeve (2005), Rudolf Schuster  prezident Slovenskej republiky (2000), Mária Kadlečíková  podpredsedníčka vlády SR pre európsku integráciu (2002), Pavol Paška  predseda Národnej rady SR (2010), minister zahraničných vecí Ján Kubiš (2008), František Ružička  – veľvyslanec SR v Poľsku (2006) 
Keďže projekt dlhodobo patrí medzi kľúčové projekty Ministerstva kultúry SR, zamerané na redukciu požiadavky mládeže po drogách, každoročne nad ním preberá záštitu minister kultúry: Rudolf Chmel (2003, 2004, 2005), František Tóth (2006), Marek Maďarič (2007, 2008, 2009, 2010) a Daniel Krajcer (2011).
V 18. ročníku nad projektom prevzal záštitu Predseda vlády Slovenskej republiky. 

História projektu
História projektu sa začala v Bratislave v roku 1994, keď vznikla prvotná myšlienka realizovať projekt takéhoto zamerania. Projekt realizujeme v roku 2012 už ako osemnásty ročník.
Viac ako 19 148 autorov  slovenských a zahraničných chlapcov a dievčat vo veku od 14 do 18 rokov – v histórii národných kôl súťaže vyjadrilo prostredníctvom výtvarnej výpovede svoj postoj k drogám a k závislosti. Do súťaže sa aktívne zapojili aj mladí ľudia z Fínska, Talianska, Uzbekistanu, Tadžikistanu, Nórska, Poľska a Malty. Výber týchto prác vo forme putovnej výstavy reprezentoval myšlienku projektu vo vyše 550 reprízach výstavy na Slovensku, v Maďarsku (Győr), Bulharsku (Sofia), v Rakúsku (Viedeň, OSN), vo Fínsku (Helsinki), v USA (New York, OSN), v Austrálii (Canberra, Sydney, Adelaide, Tasmánia), v Nórsku (Oslo, Trondheim, Molde), Francúzsku (Rada Európy, Štrasburg), Poľsku (Varšava, Ciechanów, Poswin), vo Veľkej Británii (Londýn), vo Švajčiarsku (Ženeva, OSN), v Uzbekistane (Taškent, Buchara, Samarkand a Navoi) a v Taliansku (Rím).
K dozaista najvýznamnejším úspechom patrí, že sme náš pôvodný slovenský projekt štyrikrát prezentovali v zahraničí na najvyššej úrovni: na pôde Organizácie Spojených národov vo Viedni a New Yorku (1998), v Ženeve (2005, k projektu bol vydaný oficiálny plagát OSN), ako aj na pôde Rady Európy v Štrasburgu (2007) pri príležitosti predsedníctva Slovenskej republiky v Rade Európy. Výstavu osobne poctil svojou prítomnosťou p. Terry Davis, generálny tajomník Rady Európy. 
Motívy víťazných diel sa každoročne používajú ako predloha pri výrobe tričiek, šiltoviek, plagátov, kalendárov, pohľadníc, puzzle a iných artefaktov, ktoré slúžia realizátorom projektu ako ocenenia pre najlepších súťažiacich a následne v putovnej výstave, realizovanej za vynikajúcej spolupráce s regionálnymi osvetovými a kultúrnymi  strediskami v Slovenskej republike. 
Dôležitým partnerom slovenskej časti projektu už po desiaty rok bude Národná rada Slovenskej republiky, na pôde ktorej sa koná vyhlásenie výsledkov a slávnostná vernisáž výstavy za účasti ocenených autorov a ďalších významných hostí. Významnými partnermi v zahraničnej spolupráci na projekte sa stali stále misie SR pri OSN a zastupiteľské úrady SR v zahraničí. 

Tento rok vstupujeme do jubilejného 18. ročníka projektu, čo je u človeka vek plnoletosti. Preto nás osobitne teší, že záujem o projekt každoročne prevyšuje predchádzajúci ročník projektu. Bude to tak aj tento rok vašou zásluhou? 

PROPOZÍCIE
osemnásteho ročníka výtvarného projektu 
s protidrogovým zameraním

Projekt  sa realizuje v troch rovinách: 
 celoštátna tematická výtvarná súťaž,
 celoštátna putovná výstava vybraných prác, ktoré iniciujú sprievodné podujatia, 
 prezentácia slovenského výtvarného umenia mládeže vo veku od 14 18 rokov a protidrogového posolstva projektu v zahraničí, zahraničná spolupráca na projekte.  

CIELE  SÚŤAŽE 

•	zdôrazniť prioritný význam primárnej prevencie drogových závislostí so zameraním na legálne drogy (alkohol, tabak, lieky...) a ilegálne drogy
•	posilňovať hodnotový systém mládeže na princípe rovesníckeho pôsobenia;
•	pôsobiť na vytváranie aktívneho protidrogového postoja;
•	celoštátnou putovnou výstavou iniciovať iné tematické protidrogové edukačné aktivity;
•	prispievať k pozitívnemu zviditeľňovaniu Slovenskej republiky v zahraničí

TÉMA VÝTVARNÝCH PRÁC
PREČO  SOM  NA  SVETE  RÁD/RADA

TERMÍN A MIESTO VYHLÁSENIA VÝSLEDKOV SÚŤAŽE
5. júna 2012 (pri príležitosti Medzinárodného dňa proti zneužívaniu drog a nezákonnému obchodovaniu s nimi – 26. jún 2012), Bratislava, výstavné priestory Národnej rady SR – Galéria na Západnej terase Bratislavského hradu)

SÚŤAŽNÉ PODMIENKY PLATNÉ PRE SLOVENSKÚ REPUBLIKU

1. Súťažiť môžu prostredníctvom svojich výtvarných prác dievčatá a chlapci žijúci na území Slovenskej republiky vo veku od 14 do 18 rokov.
2. Organizátori vyhlasujú tieto súťažné kategórie:
– maľba, kresba, grafika, počítačová grafika + koláž, 
návrh na plagát, pohľadnicu a tričko;
– školy umeleckého zamerania, detské domovy a diagnostické centrá, špeciálne školy, základné školy;
– prvých tristo zaslaných prác. 
3. Organizátori na návrh poroty udeľujú prestížne mimoriadne ocenenia autorom výnimočných výtvarných prác. 
4. Súťažiť môžu iba plošné práce do rozmeru A2.
5. Výtvarné práce zaslané do súťaže sa nesmú prezentovať ani prihlásiť do inej súťaže a nesmú sa používať na iné účely ani v rámci iných komerčných a nekomerčných aktivít, a to až do termínu oficiálneho zverejnenia výsledkov súťaže.
6. Súťaž je neanonymná, každý účastník môže zaslať maximálne 2 výtvarné diela, organizácia (škola, detský domov a pod.) maximálne 10 súťažných prác vybratých na základe vlastného výberu.
7. Organizátori súťaže výtvarné prihlásené práce autorom nevracajú. Môžu ich použiť na prezentáciu a propagáciu projektu Prečo som na svete rád/rada na Slovensku i v zahraničí.
8.  Porota má právo v prípade, ak práce nedosahujú požadovanú úroveň, niektoré z miest v konkrétnej kategórii neudeliť, prípadne v jednej kategórii udeliť niekoľko prvých, druhých alebo tretích miest. 
9. Národné osvetové centrum ako hlavný organizátor si vyhradzuje právo na nekomerčné, komerčné aj iné použitie výtvarných prác prihlásených do súťaže.
Účastníci súťaže dobrovoľne povoľujú vyhlasovateľovi súťaže použitie svojich autorských práv, a to bez časového a teritoriálneho obmedzenia.
10. Zverejnenie výsledkov súťaže sa uskutoční na vernisáži výstavy v Národnej rade SR a prostredníctvom médií. Víťazi jednotlivých kategórií budú písomne pozvaní na vernisáž, ktorá sa bude konať 5. júna 2012. 
11.  Výtvarné práce treba vo vlastnom záujme označiť takto:
na obálke: Prečo som na  svete rád/rada
meno a priezvisko, vek, e-mailový kontakt, názov školy, resp. inštitúcie, ktorá viedla autora k tvorbe, telefón a adresa, meno pedagóga, ktorý autora viedol k tvorbe, adresa bydliska a telefón, názov práce, výtvarná technika, súťažná kategória
12. Uzávierka súťaže je 7. mája 2012. Dátum poštovej pečiatky na obálke odoslaného diela rozhoduje o dodržaní termínu a následnom zaradení do súťaže.
Pozor! Porota môže navrhnúť organizátorom udeliť špeciálnu cenu za tri práce spomedzi prvých tristo zaslaných prác. Preto neváhajte a zasielajte práce priebežne, a nie až pred uzávierkou. Získate tak dvojnásobnú šancu na umiestnenie, pretože prvých tristo prác bude opäť zaradených do odborného výberu prác.
Zasadnutie odbornej poroty sa uskutoční 10. mája 2012 v Národnom osvetovom centre.

12. Označené práce treba poslať na adresu:
      PhDr. Ingrid Hupková, PhD.
      Národné osvetové centrum 
       Námestie SNP 12
       812 34 Bratislava 1

POZNÁMKY K TVORBE
	Do súťaže nebudú zaradené práce s rasovými predsudkami, rasistickými motívmi alebo inými podobnými indíciami (hákový kríž a podobne).
Práce je vhodné stavať napríklad na konfrontácii života s drogou a triezveho, zdravého životného štýlu. Odporúčame upriamiť pozornosť aj na problematiku legálnych drog  alkohol, tabak, lieky a aj moderných tzv. nelátkových návykových chorôb (patologické hráčstvo, poruchy príjmu potravy, komunikačné závislosti  chat, internet, mobil a pod.) 
Pri voľbe námetu vám radi pomôžu koordinátori prevencie drogových závislostí v školách a pracovníci prevencie v regionálnych osvetových a kultúrnych zariadeniach.

AKÁ JE MOTIVÁCIA NA TVORBU, PREČO SA NA SÚŤAŽI ZÚČASTNIŤ?
 osobná účasť víťazov na náklady organizátorov na odovzdávaní cien v Národnej rade SR a prevzatie prestížnych ocenení  diplom a vecná cena; 
 možnosť mať zaradenú prácu na výstave v Národnej rade SR a následne do putovného výberu výstavy, ktorá sa predstaví najmenej v 20 reprízach v mnohých  mestách Slovenska 
 využitie výtvarného námetu práce pri výrobe sprievodných propagačných materiálov k projektu (napríklad nástenný kalendár, puzzle, pohľadnica, potlač trička, vreckový kalendárik a i.) s uvedením mena autora;
 možnosť prezentácie práce na výstave v zahraničí, za istých podmienok aj účasť autora na výstave v partnerskej krajine projektu.

Kontakt:
PhDr. Ingrid Hupková, PhD.
generálna manažérka projektu
Národné osvetové centrum, Nám. SNP 12, 812 34 Bratislava 1, 
+42102 204 71 226, hupkova@nocka.sk